kardosdrur/scandi-wiki huggingface dataset:
Thomas Morley

Thomas Morley (født i 1557 eller 1558, død i oktober 1602) var en engelsk komponist, organist, musikteoretiker og musikforlægger. I 1594 blev Morley den første engelske komponist, der brugte betegnelsen madrigal.

Det antydes, at han var elev af William Byrd, som han kaldte sin mester. Fra 1583 – 1587 var han domorganist i sin fødeby Norwich. Han var også en foretagsom forretningsmand og udgav andre komponisters musik, navnlig som en hyldest til Elizabeth 1. i den berømte samling af 23 engelske komponisters madrigaler. Han var oprindelig kirkemusiker, og hans kirkemusik, anthems og motetter er af høj kvalitet. Med sit talent, sin lærdom, energi og forretningssans var han en drivkraft i det engelske musikliv.

Eksterne henvisninger 
 

Renæssancekomponister
Komponister fra England
Kirkemusikkomponister
Personer fra Norwich
Thomas Tallis

Thomas Tallis (ca. 1505 – 23. november 1585) var en engelsk komponist og organist. Tallis er mest kendt for sin kirkemusik navnlig den 40-stemmige (med 8 5-stemmige kor) Spem in alium.
Tallis besad med en anden komponist (William Byrd) retten til at komponere nye salmer til den engelske kirke. Tallis har skrevet den kendte kanon "All Praise to Thee".

Eksterne henvisninger 

Renæssancekomponister
Komponister fra England
Kirkemusikkomponister
Organister fra England
Radiobølger

Radiobølger er elektromagnetiske bølger i det frekvensområde, man normalt benytter til radiotransmissioner. Bølgerne spredes gennem luften på en bærebølge, fra radiosender til radiomodtager. Omsætningen mellem elektriske svingninger i antenneledningen til radiobølgerne i luften sker i antennen, der i princippet er to ledninger, hvortil der tilføres en vekselspænding.

Radiobølgens natur ligner lysets, og de har samme udbredelseshastighed i vakuum, nemlig 299.792.458 m/s. Radiobølgen karakteriseres oftest ved dens frekvens der måles i Hertz (Hz), men den kan også karakteriseres ved dens bølgelængde i vakuum.

Atmosfærisk støj og menneskelavet støj

Der er en radiostøj som funktion af frekvensen, som modtages af radioantenner (se figur). Denne støj varierer med mængden af atmosfærisk støj (sorte kurver), solens solfakler og solpletter (indvirker på de sorte kurver), galaksestøj (radiostøj stiblede sorte kurve til højre) - og hvor meget elektrisk støj (typisk nærfeltstøj), som bliver lavet i en boligs nærområde eller som ledes via elnettet (eksempel rød streg).

Frekvenser
De radiofrekvenser, som anvendes til radiobølger, er vist i tabellen nedenfor:

Langbølger 
Langbølgers frekvensinterval (fra men ikke med) 30-300 kHz og en bølgelængde (fra men ikke med) 10-1 km. De længste bølger bruges ved skibstelegrafi og radionavigation. Langbølger følger jordkrumningen, de opsuges stærkt over landområder, men passerer over vand uden væsntlige energitab. Langbølgeområdet er uafhængigt af kosmiske forstyrrelser og atmosfæriske forhold. Der kræves store sendereffekter og store antenneanlæg.

Mellembølger 
Mellembølgers frekvens ligger (fra men ikke med) 300-3000 kHz og har en bølgelængde (fra men ikke med) 1000-100 meter. De bruges under navigation og forbindelser med skibsfarten, samt offentlige radioudsendelser. Mellembølger opsuges over land på nogenlunde samme måde som langbølger. Imidlertid reflekteres mellembølger udmærket i ionosfæren, bedst dog om natten. Derved bliver forbindelser over lange afstande muliggjort. 

Se også Mellembølgebåndet.

Udsendelse 

Hvis man producerer en stor mængde vekselspænding, kan det frembringe vekselstrøm i ledningerne. Dette forekommer, selvom de to ledninger ikke er forbundet til et kredsløb eller med hinanden. Da de to ledninger ikke er sammensat, vil vekselstrømmen skabe et elektronfelt i de to ledninger, en positiv ladning i den ene ledning, og en negativ ladning i den anden ledning. Ledningselektronerne løber frem og tilbage i ledningerne, og der vil da ske et skift mellem de to ledningers ladning, hvilket frembringer en elektronacceleration.
De elektroner, der accelererer, udsender en energi i en form af elektromagnetisk stråling. 
De to ledninger danner så en antenne, som udsender radiobølger i den samme frekvens som vekselspændingen.

Polarisation 

Det kan vælges skal udsendes eller modtages med linear polarisering (fx vandret, lodret i forhold til jorden) eller cirkulær polarisering (venstre- eller højre-drejet).

Se også 
 Radioamatør, Antennetyper

Kilder/referencer 

Elektromagnetisk stråling
Radioteknik
Minimalisme

Minimalisme bruges om en strømning opstået omkring 1960 i forskellige kunstformer, men først og fremmest billedkunst, skulptur, litteratur og installationskunst. Værket fokuseres omkring abstrakte variationer over de allermest fundamentale dele som f.eks. basale geometriske figurer, der også ofte gentages i serier; kunstneren forsøger at holde sig selv ude af værket. Termen bruges også i mere bred forstand om det at begrænse sig til få virkemidler i forbindelse med litteratur, film og musik.

Minimalismen og maksimalismen anføres ofte som stilistiske modsætninger.

Minimalismen karakteriseres i høj grad ved, hvad den ikke gør. I minimalistisk kunst finder man almindeligvis ikke genreblanding. Kunstneren holder sig til en bestemt genre inden for det enkelte værk. I billedkunst holder det minimalistiske værk sig til en enkelt farveskala, en enkelt teknik og et enkelt tema.

Inden for litteratur afholder minimalisten sig almindeligvis fra lange digressioner, fra indsættelse af fremmedelementer som digte, readymades, lister, breve, manifester o.l. Man finder typisk heller ikke upålidelige fortællere eller skift i fortællevinkel. Værkerne diskuterer typisk ikke sig selv, men fremstår som færdige. Man finder heller ikke forløb, hvor hovedpersonen hvirvles ind i en omtåget, uoverskuelig tilstand, som læseren lokkes med ind i. Der skrives ofte i korte sætninger (hovedsætninger), og værkerne er sjældent lange. Anvendes der humor, er den i almindelighed snarere underfundig end braldrende og vulgær.

Parallelle former 

En parallel, men dog ganske anderledes, form for minimalisme findes inden for konstruktiv minimalisme. En vigtig forskel består i at der inden for æstetikken i særlig høj grad tænkes på udtryk og virkemidler, mens der inden for konstruktion lægges stor vægt på relativ styrke.

Inden for mange håndværksfag er der erfaring for at den simple konstruktion ofte er både den stærkeste og billigste.

Undertiden forbindes de to typer af minimalisme, ikke mindst inden for arkitektur og kunsthåndværk.

Inden for faglig stilistik bruges undertiden et engelsk udtryk keep it simple. Der lægges her vægt på at en sagsfremstilling, evt. også den forudgående undersøgelse, holdes til det centrale, således at alle parter, både forfatter, læser og tilhører, får fat i de vigtigste sammenhænge og pointer og ikke mister overblikket.

I litteraturen er specielt forfatterne Simon Fruelund, Helle Helle, Solvej Balle, Peder Frederik Jensen, Jesper Wung-Sung og Naja Marie Aidt kendte for at anvende denne skrivemetode. Det handler om at efterlade huller i teksten, så læseren selv kan bruge sin fantasi og derved lave sin egen fortolkning af historien/novellen. Dette bliver også kaldt isbjergmetoden,og går ud på, at det kun er det væsentlige der stikker op over vandet (det der står direkte i teksten). Alt det der er under vandet er det der skal læses mellem linjerne .

Se også 
 Minimalistisk musik
 Postmodernisme

Eksterne henvisninger 

Kunst
Moderne kunst
Mikkel Wallentin

Mikkel Wallentin (født 3. juni 1973, i Nuuk, Grønland) er professor i kognitionsvidenskab ved Aarhus Universitet, Ph.d., hjerneforsker og dansk skønlitterær forfatter og dramatiker.

Han har udgivet tre skønlitterære romaner, en bog om sprog og mere end 50 videnskabelige artikler, primært inden for sprog- og hjerneforskning.

I 2008 vandt Mikkel Wallentin en 10,000 kroners novellekonkurrence udskrevet af Århus Havn.
I december 2009 deltog han som en af de tre finalister i Teater V's dramatikerkonkurrence med stykket Grünfeld forsvar.
Wallentin vandt konkurrencen efter en dramatiseret oplæsning med Emil Hansen som instruktør og skuespillerne Kristian Halken, Özlem Saglanmak og Anders Juul.
Stykket havde premiere den 28. february 2010 med Torben Zeller, Anders Juul og Karin Bang Heinemeier på scenen.
For stykket blev Wallentin nomineret til Årets Reumert i kategorien Årets Dramatiker.

Bibliografi

Bøger (skønlitteratur)
 En ræv bag øret, roman, 2001
 Rævegraven, roman, 2003
 En ræv af guds nåde, roman, 2005

Drama
 Grünfeld forsvar, manuskript, Teater V, 2010
 Det vi ved, manuskript, Aarhus Teater, 2016

Bøger (faglitteratur)
 Sprog, Tænkepause, Aarhus Universitetsforlag, 2016.

Udvalgte forskningsartikler på dansk

Eksterne henvisninger 
 Mikkel Wallentin  på Litteratursiden

Henvisning 

Romanforfattere fra Danmark
Personer fra Nuuk
Dansksprogede forfattere fra Danmark
Helmut Kohl

Dr. Helmut Josef Michael Kohl (født 3. april 1930 i Ludwigshafen, død 16. juni 2017) var en tysk politiker og statsmand. Han var tysk kansler fra 1982 til 1998 og dermed sammen med Angela Merkel den længst siddende kansler i Tyskland siden anden verdenskrig.

Som ung deltog Kohl i den sidste fase af 2. verdenskrig. Han meldte sig ind i det kristent-demokratiske parti, CDU, i 1947. Han blev dr.phil. i historie. Fra 1969 til 1976 var han ministerpræsident i delstaten Rheinland-Pfalz. Derefter blev han medlem af Vesttysklands forbundsdag (Bundestag), hvor han blev leder af CDU's gruppe.

Den 1. oktober 1982 efterfulgte han Helmut Schmidt som tysk kansler efter en mistillidsafstemning, der gik imod Schmidt. Han var kansler, indtil Gerhard Schröder og SPD vandt en jordskredssejr den 27. oktober 1998. Dermed er han, sammen med Angela Merkel den længst siddende kansler siden Otto von Bismarck. Kohls største succes som politiker var at være med til at samle det delte Tyskland den 3. oktober 1990.

Den 5. juli 2001 begik hans hustru, Hannelore Kohl, i en alder af 68 år selvmord. Hun havde i mange år lidt af fotodermatitis. Helmut Kohl giftede sig igen i 2008 med den 34 år yngre Maike Richter. 

Helmut Kohl var også leder af CDU fra 1973 til 1998.

Udenrigspolitik 
Helmut Kohl var en væsentlig drivkraft i den europæiske integrationsproces gennem sin kanslerperiode, navnlig gennem et tæt samarbejde med den franske præsident François Mitterrand.

Helmuth Kohls mindehøjtidelighed 
Da Helmuth Kohls enke, Maike Richter ikke ønskede en tysk statsbegravelse, blev der lørdag 1. juli 2017 afholdt en mindehøjtidelighed i Strasbourg under EU regi. Blandt talerne var Angela Merkel, Emmanuel Macron, Bill Clinton og Dmitrij Medvedev.

Kohl blev bisat i domkirken i Speyer og er begravet på den gamle kirkegård i denne by.

Kilder

Eksterne henvisninger 

Kanslere fra Tyskland
Ministerpræsidenter fra Tyskland
Medlemmer af Forbundsdagen
Politikere fra CDU
Personer fra Ludwigshafen am Rhein
Æresdoktorer ved University of Cambridge
Województwo warmińsko-mazurskie

Województwo warmińsko-mazurskie () er en administrativ del af det nordlige Polen, et af de 16 voivodskaber, der blev skabt, efter den administrative reform i 1999. Voivodskabets hovedstad er Olsztyn. Voivodskabet Ermland-Masurien har et areal på 24.191 km2 og 1.422.737 indbyggere(2019), befolkningstætheden er på 59 personer pr km2.

Ermland-Masurien voivodskab grænser op til voivodskabet Podlasie mod øst, voivodskabet Masovien mod syd, voivodskabet Kujavien-Pommern mod sydvest, voivodskabet Pommern mod vest, Wisłabugten mod nordvest og den russiske enklave Kaliningrad oblast mod nord.

Kilder

Eksterne henvisninger 

 Voivodskabet officielle hjemmeside

Warminsko-mazurskie, Wojewodztwo
Skæbnetræ

Skæbnetræ (Clerodendrum) er en lille planteslægt, der er udbredt i Afrika og Sydøstasien. Her nævnes kun de arter, som ses jævnligt i Danmark.

 Afrikansk skæbnetræ (Clerodendrum splendens)
 Almindelig skæbnetræ (Clerodendrum trichotomum)
 Blødende hjerte (Clerodendrum thomsoniae)
 Blåvinge (Clerodendrum ugandense)
 Bunges skæbnetræ (Clerodendrum bungei)

Læbeblomst-familien
Almindelig skæbnetræ

 
Almindelig Skæbnetræ (Clerodendrum trichotomum) er en løvfældende busk med stive, oprette hovedgrene og vandrette, udbredte sidegrene. Løvet og rodskud lugter ubehageligt.

Beskrivelse 
Barken er først lys beige, dernæst mere mørk brunlig og til sidst grålig og ru. Knopperne er modsatte, brune og behårede. Bladene er ægformede med rundtandet rand og lang spids. Oversiden er matgrøn, mens undersiden er lysere med spredte hår. Høstfarven er gul. 

Blomsterne sidder i endestillede stande. De enkelte blomster er femtallige og hvide med en sød duft. Bægerbladene er først lyserøde, men bliver hurtigt højrøde. Samtidigt modnes bærrene til blåt og sort. Frøene kan blive spiredygtige i Danmark efter lange, varme efterår.

Rodnettet er kraftigt og højtliggende. Under gode forhold kan der dannes rodskud. 

Højde x bredde og årlig tilvækst: 2 × 2 m (20 × 20 cm/år). Målene kan anvendes ved udplantning.

Hjemsted 
Planten hører hjemme i det vestlige Kina, f.eks. på Emei Shan. Her er klimaet stærkt kontinentalt med kolde vintre (januar i snit: ÷4°), pludseligt forår og varme somre med monsunregn (juli i snit 12,6°). 

Planten optræder i skovkanter og lysninger med masser af andre, løvfældende planter som f.eks. Sommerfuglebusk, Blåbælg, Bulet Dværgmispel, Mangeblomstret Rose, Myrte-Gedeblad, Perny-Kristtorn og Ranunkelbusk.

Varieteter 
 Clerodendrum trichotomum var. fargesii

Varieteten plantes ofte i Danmark under artsnavnet, da den er lidt mere hårdfør og blomsterrig end selve arten.

Kilde 
 Sten Porse: Plantebeskrivelser, DCJ 2003 (CD-Rom).

Buske
Hvide blomster
Maria Dąbrowska

Maria Dąbrowska (6. oktober 1889 – 19. maj 1965) var en polsk forfatterinde. På dansk skrives hendes navn til tider Maria Dombrowska.

I Danmark er hun mest kendt for sin store slægtsroman, Nætter og dage (polsk Noce i dnie, filmatiseret).

Eksterne henvisninger 

Romanforfattere fra Polen
Ustilket diervilla

 
Ustilket diervilla (Diervilla sessilifolia) er en lav, løvfældende busk med en tæt, overhængende vækstform.

Beskrivelse 
Skuddene er mere eller mindre tydeligt firkantede, og barken er først lyserød og fint håret, senere vinrød og til sidst brun. Knopperne er modsatte, tilliggende, spidse og gråbrune og lasede. Bladene er smalt ægformede med savtakket og bølget rand. Begge bladsider er rødlige i udspring, men bliver senere klart grønne. Blomsterne sidder samlet i endestillede kvaste. De enkelte blomster er rørformede og gule. De kantede kapsler ligner forkortede udgaver af Weigelas frugter. De modner af og til i Danmark.

Rodnettet er tæt trævlet, og planten kan sætte en smule rodskud.

Højde x bredde og årlig tilvækst: 1 x 2 m (10 x 20 cm/år).

Hjemsted 
Ustilket diervilla hører hjemme på gruset jord i de østamerikanske bjergskove, hvor klimaet består af varme somre og kolde, snerige vintre. I den sydlige del af Appalacherne findes skove, domineret af Abies fraseri (en endemisk art af ædelgran), som gror på veldrænende, stærkt sur humusbund (pH omkring 4). Her findes arten sammen med bl.a. amerikansk røn, bærmispel (flere arter), catawbarododendron, dunet bjerglyng, gulbirk, Ribes rotundifolium (en art fra Ribs-slægten), Rubus canadensis (en art af brombær), rødagtig gran, Sambucus pubens (en art af hyld), sukkerløn, Vaccinium erythrocarpum (en art fra Bølle-slægten), Viburnum alnifolium (en art af kvalkved) og østamerikansk hemlock

Kilde 
Sten Porse: Plantebeskrivelser, DCJ 2003 (CD-Rom).

Noter 

Buske
Gule blomster
Blomster i maj
Rynkeblad

 
Rynkeblad (Viburnum rhytidophyllum) er en stedsegrøn busk med stift oprette hovedgrene og udspærrede, senere overhængende sidegrene. Rynkeblad har kønne (men giftige) røde og sorte bær. Hårlaget på bladenes undersider støver meget, når man færdes nær busken, og det generer luftvejene.

Beskrivelse 
Barken er først dunhåret, beigefarvet og ru. Senere bliver den meget lig hyldebark. Gamle grene får opsprækkende, grå bark. Knopperne er modsatte, tiltrykte, små og ægformede til krumme med beigefarvede hår. Bladene er læderagtige og aflangt ægformede med hel rand. Oversiden er skinnende mørkegrøn og stærkt rynket. Undersiden er grågul af den tætte behåring. 

Blomsterknopper ses allerede fra efteråret ved skudspidserne. Blomsterne er samlet i endestillede, flade halvskærme. De er flødehvide og ret små. Frugterne er bær, som skifter farve fra lakrød til sort.

Rodnettet består af kraftige, tæt forgrenede hoved- og siderødder, som når langt ud og dybt ned. 

Højde x bredde og årlig tilvækst: 3 × 2 m (30 × 20 cm/år).

Hjemsted 
Rynkeblad stammer fra Mellem- og Vestkina, hvor den gror som underskov eller krat sammen med bl.a. elefantgræs, etagekornel, glasbær, ildtorn, kinapære, pernys kristtorn, pilebladet dværgmispel, ranunkelbusk, skæbnetræ, skællet ene og tempeltræ.

Kilde
Sten Porse: Plantebeskrivelser, DCJ 2003 (CD-Rom).

Haveplanter
Buske
Hvide blomster
Kvalkved
Bruno Schulz

Bruno Schulz (født 12. juli 1892 i Drohobycz, død 19. november 1942) var en polsk forfatter, maler og kunstlærer, der fortalte om de nu forsvundne jødiske miljøer i Polen.

Han blev dræbt i sin hjemby af en tysk SS-officer, fordi han malede billeder for en anden tysk officer. Episoden blevet beskrevet som en ulykke, fordi det skete, da de var ved at flytte jøder.

Han så kvinder som en stor dæmonisk kraft, som er det primære udtryk i hans billeder.

Bibliografi 
Schulz nåede ikke at udgive meget, og en del af hans manuskripter gik tabt under Holocaust. Af hans sparsomme produktion er der blevet oversat (til dansk):

 Forlaget Gyldendal: Kanelbutikkerne, 1964 (opr. 1934). (Polsk Sklepy Cynamonowe),

 Forlaget Batzer & Co.: Sanatoriet Under Timeglasset, 2007 (opr. 1937). (Polsk Sanatorium pod klepsydrą).
 Forlaget Virkelig: Kometen, 2015 (opr. 1938).

Bøger om Bruno Schulz:

 Maxim Biller: I hovedet på Bruno Schulz, 2015 (Forlaget Batzer & Co.).

Bruno Schulz har selv oversat Franz Kafkas roman Processen (ca. 1937), hvis forfatterskab Schulz var påvirket af.

Kilder 
https://litteratursiden.dk/boeger/i-hovedet-pa-bruno-schulz

Referencer

Eksterne henvisninger 

 Kanelbutikkerne  (på polsk)

Romanforfattere fra Polen
Malere fra Polen
Kritikere
Jøder fra Polen
Novelleforfattere fra Polen
Lærere
Birger Sjöberg

Birger Sjöberg (6. december 1885 i Vänersborg – 30. april 1929 i Växjö) var en svensk forfatter, komponist og sanger. Han er mest kendt for sine viser om Frida, men skrev også andre digte samt romanen Kvartetten som sprängdes (1924).

Fridas viser 
De mest kendte viser fra Fridas bok og Fridas andra bok:

 Den första gång jag såg dig
 Längtan till Italien
 Släpp fångarne loss, det är vår
 Bleka dödens minut
 Finge Frida rätt
 Frida i vårstädningen
 Aftontankar vid Fridas ruta
 Frida sörjer sommaren
 Samtal om universum
 I Spaniens månsken
 På begäran
 På Richelieus tid
 Lilla Paris

Eksterne henvisninger 
 
 Kalliope – "Inledning" og digte fra Fridas bok (1922) samt portrætter af Sjöberg

Digtere fra Sverige
Sangskrivere fra Sverige
Romanforfattere fra Sverige
Komponister fra Sverige
Sangere fra Sverige
Svensksprogede forfattere fra Sverige
Stratificering (botanik)

Stratificering kommer af latin stratum = "lag". Ordet bruges som betegnelse for den behandling af frø, som man bruger for at bryde frøhvilen. 

Oprindelig lagde man fugtigt sand og frø skiftevis i lag oven på hinanden, og det gav fremgangsmåden dens navn. Ved dagligt at skovle forsigtigt rundt i sand-frø blandingen kan man holde den jævnt fugtig og gennemiltet. Hvis temperaturen samtidig holdes omkring +5° indledes de enzymprocesser i frøene, som bryder frøhvilen. 

Når de allerførste spidser af rodspirerne kan ses, køler man blandingen ned, så processen går i stå. Fra det tidspunkt er frøet parat til at spire øjeblikkeligt, når det bliver sået i fugtig og bekvem jord.

Metoden bruges – i en moderniseret kølerumsudgave – i de planteskoler, som producerer planter fra frø.

Se også 
 Kimrod
 Kimstængel
 Kimblad

Botanik
Anápolis

Anápolis er den næststørste by i den brasilianske delstat Goiás, med et indbyggertal på omkring 334.000. Força Aérea Brasileira (Brasiliens luftvåben) har hovedkvarter i byen. Anapolis ligger 45 minutters kørsel fra delstatshovedstaden Goiânia og 150 minutter fra landets hovedstad Brasília.

Byer i Brasilien
Jordstruktur

Jordstruktur er betegnelsen for den måde jordpartiklerne er fordelt på i jorden, når den er helt urørt. Strukturen bestemmer jordens porøsitet, dvs. dens evne til at optage og fastholde luft og vand. Derfor er det afgørende for al dyrkning, at man skaber eller vedligeholder den bedst mulige jordstruktur.

Under danske forhold kan samme jordtype findes i to strukturer: enkeltkornstruktur (der også optræder som knoldestruktur) og krummestruktur. Enkeltkornstrukturen er vanskelig at dyrke i, og det er vigtigt at undgå de betingelser, der fremkalder den:

 dispergering ved overvægt af éngyldige ioner i jordvandet
 forkert bearbejdning
 forkert behandlingstidspunkt i forhold til fugtigheden.
 mangel på kolloide stoffer

I stedet ønsker man at skabe en jord, som ligner brødkrummer, som altså har krummestruktur. Det får man, når følgende betingelser er opfyldt:

 flokkulering ved hjælp af to- eller tregyldige ioner
 korrekt bearbejdning
 bearbejdning af "tjenlig" jord (dvs. når jorden kan smuldres ved ganske let bearbejdning)
 vedligeholdelse af kolloide stoffer, først og fremmest humus

Krummestrukturen er bedst, fordi den giver de bedste poreforhold, men den kan kun fastholdes, når jorden rummer stoffer, der gør den strukturstabil: bakterie- og ormeslim.

Jordbrug
Campinas

Campinas (IPA: []) er en by og kommune (município) i den brasilianske delstat São Paulo. Kommunen dækker et areal på 801 km². Indbyggertallet er på 1.062.453 (2010), med forstæder 2.798.477 (2010).  Den er delstatens næststørste by.

Byen blev grundlagt den 14. juli 1774 af Barreto Leme.

Operakomponisten Carlos Gomes (1836-1896) blev født i byen.

Kilder
Solkongen

Solkongen kan henvise til:

 kaldenavn for Ludvig 14. af Frankrig
 Solkongen (album) – album af The Minds of 99 fra 2018
 Solkongen (film) – dansk film fra 2005
Ossetisk (sprog)

Ossetisk er et sprog, der tales i Ossetien i det nordlige Kaukasus. Området er delt mellem Rusland (Nordossetien) og Georgien (Sydossetien). Der er også ossetisktalende i andre kaukasiske regioner, i alt omkring 500.000. 

Ossetisk tilhører den iranske gruppe af de indoeuropæiske sprog (den østiranske gruppe, som også tæller pashto i Afghanistan, jagnobisk i Tadsjikistan og forskellige andre).

Ossetisk stammer fra det sprog, som den sarmatiske stamme alanerne talte. Sproget er den eneste nulevende efterkommer efter den gruppe af sprog, som blev talt af sarmatere og skytere, som er to nært beslægtede nomadefolk fra antikken. Eftersom disse to folk ikke har efterladt sig skrevne tekster, er ossetisk en vigtig kilde til forståelse af de skythiske og sarmatiske navne, der er overleveret hos de samtidige græske forfattere. Samtidig er de ossetiske heltesagn, kaldet Nart-eposset, en vigtig kilde til den skythisk-sarmatiske religionshistorie.

Ossetisk er det eneste iranske sprog af betydning i Kaukasus, og det ossetiske lydsystem, ordforråd og grammatik er stærkt påvirket af de kaukasiske sprog.

Der er to ossetiske dialekter: digor, som tales af en sjettedel af osseterne, og iron. De digor- og irontalende kan have svært ved at forstå hinanden. Normalt er de digortalende tresprogede: De taler deres egen dialekt, russisk og litterært ossetisk, der er dannet på grundlag af iron med enkelte leksikale lån fra digor.

Ossetisk skrives med det kyrilliske alfabet, udvidet med bogstavet "æ" (der betegner en neutral vokal), hvilket gør sproget umiddelbart genkendeligt på skrift.

Iranske sprog
Ariel Ramírez

Ariel Ramírez (født 4. september 1921 i Santa Fe, Argentina – død 18. februar 2010) var en argentinsk komponist og pianist. Han opnåede verdensberømmelse med Misa Criolla.

Komponister fra Argentina
Klassiske komponister fra det 20. århundrede
Pianister fra Argentina